ОТЧЕТ

за дейността на Българска федерация по катерене и алпинизъм

за 2010г.

Ледено катерене

През 2010г. най-големите ни успехи бяха свързани с този спорт, както на практика е в последните няколко години. През сезона националният отбор взе участие в три световни купи и Европейско първенство, а най-успешно в състезанията се представи Радка Петкова. Тя успя да завоюва две трети места в кръг от световната купа – в двете дисциплини на леденото катерене – трудност и скорост. На Европейското първенство в Румъния завоюва 7-мо и 8-мо място. В крайното класиране за световната купа Радка зае 4-то място в скоростта и 7-мо в трудността. 

При мъжете на Европейското първенство в трудността имахме трима полуфиналисти – Минчо Петков, който се класира на 18-то място и Станимир Желязков и Бойко Лалов, които разделиха 19-то място. На същото състезание в скоростта Тихомир Димитров зае 9-то място, а Бойко Лалов – 11-то. В кръговете от световната купа в скоростта Минчо има класирания на 7-мо, 11-то, 13-то място, а в крайното класиране зае 11-то място. При дебюта си в международни състезания по ледено катерене Бойко Лалов успя да постигне най-добро класиране в крайното класиране за световната купа в трудността, заемайки 31-во място. Станимир Желязков взе участие само на Европейското първенство, където стигна до полуфинал в трудността.

Изключително позитивен е фактът, че отлични спортни катерачи, каквито са всички от състава на националния отбор, се специализират в леденото катерене през зимата. Това е тенденция и в международен план, където най-добрите в леденото катерене като цяло са изявени бивши  състезатели по катерене или активни състезатели и в момента. Това ни кара да сме оптимисти по отношение на бъдещето на този спорт у нас, вярвайки, че и други спортни катерачи ще решат да се състезават и в леденото катерене.

В държавния спортен календар беше проведено само едно състезание – държавното първенство на Скакавица. Още веднъж изказваме нашите благодарности на ф-ма „Пик3000“, която за поредна година безрезервно и безвъзмездно подпомага провеждането на това може би най-трудно състезание, и осигурява всички награди за призьорите.  

Ски-алпинизъм

В този спорт през изминалата година нашите ски-алпинисти взеха участие в една световна купа и в световно първенство. На световното първенство в Андора Георги Радев и Тервел Тотев се класираха съответно на 68-мо и 76-то място в скоростното изкачване, 70-то и 74-то в индивидуалното състезание и 40-то място в отборното. За съжаление сериозното изоставане в този спорт в последните години трудно се преодолява. Причините за това са много и комплексни – икономически, географски, културни и т.н. Да се надяваме, че в бъдеще нещата ще се променят и ние отново ще имаме състезатели на ниво в този прекрасен спорт.

Благодарение на активността и по предложение на БФКА беше променена системата за членския внос в ISMF. След отделянето на спортното катерене и ски-алпинизма от UIAA членският внос и всички останали такси се повишиха и на практика БФКА плаща за членски внос и лицензи около три пъти повече. Общото събрание на ISMF през 2009г. беше приело членски внос за 2010г.  в размер на 1875 евро, което за федерация като нашата, с няколко състезатели в  международните състезания беше немислим. Благодарение на нашето предложение и участие в ОС на ISMF в Залцбург, Австрия, беше приета доста по-справедлива система за членски внос, въз основа на броя на продадените международни лицензи за състезатели в предходната година, а именно – до 5 лиценза / състезатели в официални международни състезания – 800 евро, 6-10 лиценза – 1300 евро, 11-15 лиценза – 1900 евро, над 15 лиценза – 2500 евро. Тук е мястото да благодарим на Петко Тотев за неговото участие в Залцбург, за усилията, които положи да бъде прието положително нашето предложение, както и за това, че успя да убеди борда на ISMF да разреши на БФКА да плати членски внос за 2010г. в размер на 900 вместо 1875 евро.

Спортно катерене

През изминалата година се опитахме да приложим нов подход по отношение на подбора на националния отбор. Още в началото на година беше утвърден състава му – въз основа на класиранията от предишната година и последните състезания. Състезателите мъже и жени знаеха в кои състезания ще участват и имаха възможност да се подготвят за тях. Взеха участие в три световни купи по боулдър и европейското първенство. За съжаление резултатите бяха незадоволителни, класирането във всички състезания беше във втората половина на ранглистата. Единствено Благовест Лазаров успя на европейското първенство да се доближи до полуфинал в дисциплината боулдър, заемайки 25-то място в конкуренцията на 63 състезатели. Класирането на останалите състезатели в боулдъра: Стефан Аврамов - 45-то място, Ина Джамбазова и Радка Петкова – 31-во място от 39 състезателки, в трудността Радка Петкова зае 38-мо място.  

Незадоволително беше представянето и на юношите и девойките при участието им в състезания за европейската купа. На практика и там няма класиране на български състезатели в първата половина на листата в нито едно състезание. Още по-разочароващо е това с оглед домакинството на кръг от европейската купа през октомври във Велико Търново. Единствен Божидар Любенов се класира на финал и зае 9-то място в конкуренция с 14 състезатели.

Като цяло отчитаме една от най-слабите години като класиране на състезателите по катерене в официалните международни състезания. Причините и тук са много и комплексни – липса на добра материална база, подготвени треньори, средства за инвентар, екипировка, участие в състезания и т.н. Видно от състезанията е, че нивото и в катеренето се повишава с бързи темпове в последните години, пример е категорията на трудност на маршрутите в състезанията, повишената конкуренция, повишаване на нивото на катерачите като цяло. Факт е и участието на все повече състезатели от юношеските групи и при мъжете и жените. Вярваме, че спадът в представянето на българските състезатели е временно явление. Увереност ни дава фактът, че има клубове, в които са налице необходимите условия за високи спортни постижения – материална база, квалифицирани треньори, средства.

През годината освен държавните първенства бяха проведени още 4 състезания за деца, юноши и девойки – през април и октомври във Варна, в София през ноември и декември. Още едно състезание за деца – боулдър, беше организирано през април в София. Радващ е големият брой участници в детските групи, което ни кара да бъдем оптимисти за бъдещето на катеренето у нас. В същото време това поставя на изпитание организаторите на състезанията, защото големият брой състезатели изисква и много добра организация. За пример можем да дадем състезанието в  НСА, което беше много добре организирано и позволи на всички участници навременна почивка и отпътуване. Бихме искали да обърнем внимание на организаторите на състезания, особено за деца – трябва да се положат още усилия, за да може състезанията да приключват навреме, а не както се случва на повечето – да продължават след 21ч. 

Изключително тревожен е фактът, че няма желание за организиране на състезания за мъже и жени. На практика миналата година имаше само едно състезание извън двете държавни първенства – боулдъра в Килифарево, в който се включиха и състезатели от съседните страни. Това е тревожна тенденция, имайки предвид, че „истината“ в един спорт е при мъжете и жените. Всички ние сме изключително доволни от нарастващия брой деца, занимаващи се с катерене, но в същото време трябва да си дадем сметка – детските и юношески групи са само част от подготовката на катерача. Със съжаление си даваме сметка за сериозно отстъпление при мъжете и жените. Друга тенденция, която ясно се налага, е засилен интерес към участие в състезания по боулдър за сметка на „класическата“ дисциплина – трудност, а особено пренебрегната е скоростта. На практика нямаме състезатели, които да се готвят за скорост, макар че там все още конкуренцията не е толкова голяма, колкото в двете други дисциплини. Това в голяма степен се дължи на липсата на еталонна стена, на която в последните две години се провеждат състезанията за скорост. Смятаме, че клубовете трябва да бъдат по-активни в това отношение и да намерят начин да оборудват стените си с подходящия комплект за дисциплината скорост. 

За разлика от ски-алпинизма, в спортното катерене продължава тенденцията на непрекъснато увеличаване на членския внос и всички такси за участие, събирани от IFSC. Това няма как да не рефлектира и върху нашите състезатели, защото това увеличение е за тяхна сметка. Плащайки по-високи такси на международната федерация, ние на практика лишаваме нашите състезатели от участие в състезания, защото парите, предназначени за тях, отиват за такси в IFSC. Ние сме изразили нашата позиция на несъгласие с тази политика. За съжаление обаче IFSC  има друга представа за развитие на спорта, така че не сме големи оптимисти относно положително решение на този проблем – трикратното увеличение на таксите, които плащаме за спортното катерене.

Алпинизъм

Както е практика в последните години, повечето клубове правят изкачвания, самостоятелно финансирайки проектите си. БФКА успява да подпомогне частично само някои проекти. Миналата година беше подпомогната експедиция за изкачване на Серо Торе, в състава на която бяха представители на три клуба – АК „Мусала“, София, АК „Желзник“, Стара Загора и АК „Христо Христов“, Смолян. За съжаление лошото време попречи на Никола Леваков, Григор Вътев и Сотир Стойчев да осъществят изкачването и те бяха принудени да се откажат. Друга експедиция, която беше подкрепена беше на АК „Планинец“, София - в Памир за  изкачване на седемхилядниците Корженевская и Комунизъм. В рамките на тази експедиция Светослав Терзийски и Милена Михайлова успяха да изкачат Корженевская и направиха опит на Комунизъм.  Още един българин – Румен Радев изкачи Корженевская. Боян Петров беше единственият българин, който успя да изкачи два седемхилядника в сезона - в рамките на 11 дни той стъпи на Корженевская и Комунизъм.

Многобройни планини по света бяха посетени от български алпинисти, редица върхове и маршрути бяха изкачени от членове на алпийските клубове – Дамавенд, Арарат, Айлънд Пик, различни върхове и маршрути в Алпите.

През годината бяха проведени държавните първенства по алпинизъм – зимно и лятно. За съжаление в зимната алпиниада се затвърждава тенденция от последните години за камерно участие. В двата дни на алпиниадата се включиха само 3 свръзки, а други две участваха по един ден. Традиционно активно е участието в лятната алпиниада, която в последните няколко години се провежда на Враца, и където се включиха над 60 катерачи.

През годината се проведоха няколко алпиниади – „Северен Джендем“ през януари, „Ботева алпиниада“ през май на Враца, „Дряновски манастир“ през май, „Райски скали“ през септември. БФКА подпомогна осигуряването на наградния фонд на две от алпиниадите.

Екипиране и катерачни обекти

През 2010г. бяха подпомогнати 15 проекта за екипиране на различни катерачни обекти в страната – Вражите дупки, Комините, Манастира – Аспарухово, Провадия, Враца, Рибарица, Тететевен, Кайлъка, Гарваница – Родопите, Карлуково, различни обекти на Враца. Бяха екипирани около 40 нови маршрута с различни категории на трудността. Една част от проектите са завършени, други продължават да се изпълняват и през 2011 година. Интересът към  дейността по екипиране е изключително голям, но ограничения бюджет не успява да покрие изцяло проектите, което налага да се подпомагат само частично. Тази дейност има потенциал за допълнително финансиране по програми и проекти, така че сме отворени за идеи и помощ за намиране на подходяща линия за финансиране. От инициативността и активността на всички  членове зависи да се намерят допълнително пари за тази дейност.

Продължават усилията на БФКА за институционално уреждане на  катеренето и алпинизма на обекти в защитени територии при спазване на екологичното законодателство. Значително са подобрени комуникациите и връзките с дирекциите на национални паркове и при следващо актуализиране на планове за управление на парковете ще бъдат внесени нашите предложения, които ще защитаваме, за да бъдат включени в крайния документ.

Курсове и обучение

През миналата година бяха предложени два курса, организирани от БФКА – за усъвършенстване по ледено катерене и ски-алпинизъм с ръководители водещи спортисти в тези спортове – Станимир Желязков, Петко Тотев, Георги Радев и Тервел Тотев. За наша изненада и съжаление нямаше интерес и не се събраха достатъчно хора за провеждане на курсовете. Вярно е, че БФКА няма бюджет за курсове и затова сме принудени да събираме такса за курса от всеки участник. Политика на федерацията е да поощрява участието в такива курсове и затова таксата покрива единствено разходите за инструктори. Смятаме, че таксите бяха напълно достъпни и наистина съжаляваме, че нямаше достатъчно хора, които да искат да почерпят опит от водещите спортисти в тези спортове.

През 2010г. бяха организирани курсове за начално обучение по катерене от 5 клуба и обучени общо 71 човека.  Тук е мястото да отбележим, че комисията по обучение за поредна година няма никаква дейност. На практика нищо променено и осъвременено няма по отношение програмите за начално обучение. Липсва контрол по време на курса и на изпита на курсистите. На практика БФКА изцяло се доверява на инструкторите, водещи курсовете, издавайки дипломи, без да изпраща представител на изпитите. Смятаме това за сериозна слабост в обучението и препоръчваме промяна в сега съществуващата система. Апелираме към председателя и членовете на комисията – да осъвременят програмата на курсовете, за които БФКА издава дипломи, както и да се засили контрола при провеждането и завършването на курсовете.   

През изминалата година имаше интерес и запитвания за курсове за инструктори по катерене. Факт е обаче, че МФВС налага политика по отношение на обучение и тренировка по спорт да се извършва само от квалифицирани кадри с дипломи от Националната спортна академия, средно специално образование или завършена треньорска школа. Трябва да признаем правотата на тази политика и това, че спортните федерации не могат да развиват дейност по обучение на педагогически кадри. Поради тази причина се наложи отмяна на плануван курс, за да се прецени дали курсове за инструктори по катерене и алпинизъм изобщо ще бъдат провеждани от федерацията и доколко легитимни ще бъдат дипломите, издавани след завършването им. Трябва да отбележим обаче, че на този етап положението е в посока признаване на педагогическа правоспособност само на завършилите съответните специализирани училища и НСА.

Управителен съвет

На Общото събрание, провело се на 13.02.2010г. беше избран нов управителен съвет с мандат според Устава на БФКА от три години. За миналата година бяха проведени 7 заседания на УС.

Клубове – членове на БФКА

2010-та година започнахме и завършихме с 33 клуба - членове на БФКА. През годината отпаднаха 5 клуба от членство, а 5 други бяха приети. Три от тези клубове на практика направиха нова регистрация, за да може да се впишат в Централния регистър на юридическите лица с нестопанска цел към Министерството на правосъдието. Това е условие на закона за получаване на субсидии от държавата. Радващо е, че тези клубове предприеха тази стъпка, в резултат на което през 2011г. са в списъка за получаване на субсидии от МФВС. Тази година от членство отпадат 2 клуба – КТАПД „Стрешеро“, Враца и АСК „Вертикал“, Русе, а два други кандидатстват за членство, така че очакваме цифрата 33 клуба – членове на федерацията да се запази.

Като цяло се опитваме да помагаме на клубовете по всички въпроси, които ги интересуват. Смеем да твърдим, че всички имейли или молба за услуга – документи, препоръки, справки и т.н. се издават и изпращат в най-кратък срок. Не може обаче това да се каже по отношение обратната връзка – клубовете към федерацията. Необяснимо е просрочването на всички възможни срокове, дори приети и утвърдени с договор. Истинска одисея е събирането на отчетите от клубовете, получили субсидия от БФКА. За пример – едва 5 от 12 клуба бяха изпратили отчетите в срока, подписан в договора. Същото е положението и с договорите  за субсидията през новата година – в указания срок 5 от 15 клуба бяха предали договорите. Апелираме към председателите на клубовете или тези, които се занимават с делата на клуба – моля да спазвате сроковете, които  се указват от федерацията, те са съобразени със сроковете, давани ни от министерството. В интерес на всички нас е да бъдат спазвани.

Продължава слабата активност от страна на клубовете за кандидатстване по програмата „Децата в свободното време“ към МФВС. По програмата за 2010г. бяха кандидатствали два клуба, като беше одобрен един (другият беше отхвърлен по причина приемане като член на БФКА в годината на кандидатстване). През 2010г. три клуба решиха да кандидатстват по програмата за 2011г., един беше одобрен, един беше отхвърлен по същата причина – за членство. Обръщаме внимание на клубовете, че тази програма е един много добър начин да осигурят работа на инструкторите  в клубовете, да допълнят материалната си база, както и да привлекат още деца за катеренето.   Истина е, че източниците на финансиране на дейностите ни са ограничени и е жалко да се пропускат такива възможности. Призоваваме клубовете за по-голяма активност по тази програма, както и в работата им с общините и местната власт, които са друга възможна линия за финансиране.

За втора поредна година директната субсидия от МФВС за клубовете беше в размер на 20хил.лв. Парите бяха разпределени въз основа на действащата система за разпределение на субсидията от МФВС, която е равна за всички. За съжаление не всички клубове, които имаха право според тази система, бяха включени в листа. Причината беше липсата на вписване в Централния регистър на юридическите лица с нестопанска цел в обществена полза към Министерството на правосъдието. Напомняме на всички клубове да спазват задълженията си по закон, защото рискуват да се окажат неизрядни, и по тази причина да им бъде отказано финансиране или включване в изгоден проект. 

Като заключение искаме да благодарим на всички наши членове за дейността им през 2010г. и да си пожелаем на следващото ОС да отчетем една по-успешна и ползотворна година.    

